
Til

Mari og Helge


FORORD

Kanskje er det vår barndom

som sier hvor vi skal gå –

gaten og skogen og tunet,

der vi har lekt som små.

Hvor meget de fremmede kartla,

tegnet de aldri inn

det landet som vi fikk rett til,

kjøpt med et barnesinn.

Utdrag fra «Godt år for Norge» av Nordahl Grieg.


INNHOLD

KAPITLER

FORSIDE

FORORD

INNHOLD

INNLEDNING

INTRODUKSJON

NYTT BEKJENTSKAP

ÅR 2008 ET BEFRIENDE ÅNDEDRAG

OPPMERKSOMHETSTRENING

ÅR 2004

ÅR 2005 KRÆSJLANDING

SYNSHEMMING

NY JOBB

GENERALFORSAMLINGEN

ÅRENE 2005 – 2006 REN UTMATTELSE

HVOR GÅR FERDEN?

ÅR 2008 DIAGNOSE

STEMPEL I PANNA

ÅR 2008 THE LIGHTENING PROSESS

ÅR 2008 EFT, EMOTIONAL FREEDOM TECHNIQUES

HÅNDFASTE BEVIS

FRYKT

APEX-EFFEKTEN

ET FANDENIVOLSK RIM

HALLELUJAEFFEKTEN

VÆRET

HJERNEN ER EN DEL AV KROPPEN

MODIGE, KLOKE HODER

ÅR 2008 AMERIKABREV

KARATEPUNKTET

ERKJENNELSER/KOGNITIVE SKIFT

FRYSETØRRING

FORANKRINGER, BORD OG BORDBEIN

ÅR 1965 SYKKELTUREN

ÅR 1964, 6 ÅR

FORANKRINGER

ÅR 1963, 5 ÅR REVEFLUKTEN

ÅR 2010 –1963 Å BEGRAVE EN INDRE STRIDSØKS

RARE GREIER

TANKEMØNSTRE

POSITIV TENKING

ÅR 2011 FØRSTEHJELP

ÅR 2012 SIRKUS

KORTERE VERSJON AV EFT

ÅR 2013 ET BEFRIENDE ÅNDEDRAG

TAKK

MINE KILDER


INNLEDNING

Hensikten med denne boken er å forsøke og gi et bilde av hvordan det oppleves å komme inn i helsetilstanden som kalles kronisk utmattelse.

Med bakgrunn som sykepleier, egen forståelse om hvordan kroppen henger i hop og etter hvert som EFT-terapeut, gir jeg innsikt i, og illustrerer, hvordan jeg arbeidet meg ut av denne tilstanden.

Man blir ikke født utmattet, og siden det var jeg som hadde levd mitt liv, ønsket jeg å utforske hvordan min egen livshistorie hadde påvirket utviklingen av min utmattelse. For meg viste det seg å være den riktigste veien å gå.

Med denne boken håper jeg at også flere finner mening og hjelp i det jeg har forsøkt å formidle.


INTRODUKSJON

Å møte veggen, eller oppleve å være utmattet, er en tilstand de fleste stifter bekjentskap med i løpet av et levd liv. Det kan være mange grunner til at veggen reiser seg, men et fellestrekk synes å være at det er som om den plutselig bare står der, midt i veien, uten forvarsel. Altfor sent greier man å bremse, og skrenser dermed hjelpeløst på skeive midt imot veggen, og skjønner – i øyeblikket før det smeller – at dette kommer til å gjøre noe helsikes vondt. Og det gjør det også. Med et stønn og et drønn stopper verden plutselig opp, og bare stillhet er å høre mens man kjenner at kroppen sakte sklir nedover den kalde veggflaten. Skamslått, redd og fortumlet blir man deretter liggende som en bylt på veien, og glipper forundret med øynene mens man lurer på hva i all verden det var som skjedde. Så, like plutselig som den syntes å dukke opp, er veggen som forduftet. I stedet står det et tent lys ved ens side. Et håp.

Sammenstøtet med veggen min var så kraftig at jeg ble liggende svimeslått og kraftløs som en filledukke i lengre tid, før jeg greide å reise meg igjen. Dermed fikk jeg god tid til å studere dette lyset som på så mystisk vis hadde dukket opp. Strunk og slank som en vaktpost, sto det der i sin blanke messingstake og ventet. Jeg forsto at lyset var ment som en gave. Innlysende var det også hva jeg kunne bruke det til. Lys lyser i mørke, skremmer vekk spøkelser, vampyrer og troll, hjelper en med å finne igjen saker og ting, og lyser opp veien hvor man går.

Da jeg endelig hadde samlet nok krefter til å kare meg opp igjen, løftet jeg lyset og bar det med meg videre. Det var en praktisk gave, for natten hadde falt på innen jeg la i vei, og veien var både smal, humpete, glatt og til tider nokså bratt. Og, når jeg kom til veikryss, ble skiltene lesbare i skinnet fra mitt medbrakte lys. Jeg tok til høyre, jeg tok til venstre, jeg gikk rett fram. Etter hvert lysnet det av dag, og veien jeg gikk ble stadig bedre og jevnere. Samtidig ble kroppen sterkere, stegene lettere, og tankene ble klarere.

Til slutt kom jeg til et veikryss hvor det sto EFT på alle veiskiltene. Jeg speidet utover det flate landskapet i dette ingenmannslandet hvor veiene strakte seg utover mot EFT i hver sin retning. En benk sto støttet inntil et gammelt tre ved veikanten. Undrende satte jeg meg på denne. Det var sommerstille. Bare bladene i det vide bladverket over meg rislet når vinden var innom og rusket litt liv i dem før den tok fart og virvlet opp støvet bortover veien. Smilende ble jeg sittende og se og lytte.

Her var det godt å hvile, rakk jeg akkurat å tenke, før en summende støvsky brøt stillheten. Lyden og støvskyen vokste seg stadig nærmere, og bilen som produserte begge deler, ble etter hvert tydeligere. Den passerte meg med jodlende bilhorn, og ut fra et av vinduene føk et flaksende hefte som buklandet rett foran beina mine. Få sekunder senere forsvant bilen igjen i sin egen støvsky.

Jeg bøyde meg ned og plukket opp heftet. På framsiden sto det EFT.

”Ja vel,” tenkte jeg, kikket på veiskiltene og deretter tilbake til heftet,

”tydeligere kan man vel ikke få det.” Det var bare å bla opp og begynne å lese.

EFT, Emotional Freedom Techniques, er en energipsykologisk metode. Ved hjelp av EFT kan man adressere de følelsesmessige bidragsyterne i et helseproblem. Metoden er lett å lære og enkel å ta i bruk. Den kan brukes som et hverdagsverktøy, eller benyttes som støtte- eller egen terapiform for profesjonelle utøvere. Gjennom erfaring og øvelse kan den utvikles til et svært avansert terapeutisk verktøy.

Det er verdt å bemerke at siden EFT åpner sinnets dører og gjenåpner minner, bør man ta vare på egen helse. Selv om alle kan lære EFT, er det viktig å understreke nødvendigheten av å be om profesjonell hjelp, særlig når man er engstelig for, eller med sikkerhet vet at man har opplevd traumer.

Jeg ønsker også å understreke at jeg bare tar ansvar for mine egne beskrevne erfaringer med EFT. Alle måter jeg bruker forkortelsen EFT på er slik jeg benytter den i dagligtale, basert på tilegnet kunnskap og egne erfaringer. Bakerst i boka har jeg laget en oversikt over mine viktigste kilder til egen forståelse av EFT.

Som sykepleier og EFT-terapeut anbefaler jeg heller ikke EFT i stedet for annen medisinsk utredning, behandling eller terapi.

Det offisielle navnet, Official EFT, er et copyrightbeskyttet varemerke og tilhører opphavsrettinnehaveren, Gary Craig.

Gary Craigs grunnlagstese i tilknytning til EFT sier:

”Årsaken til alle negative følelser er en forstyrrelse i kroppens energisystem.” 

